पाकिस्तानी रेसलर को हराने वाले पहलवान के घर पैदा हुए दिनेश शर्मा, 2010 में बने एशिया के मोस्ट ऑनरेबल मेयर
Dinesh Sharma, born in the house of a wrestler who defeated a Pakistani wrestler, was the mayor of Lucknow 2 times लखनऊ महापौर की भाजपा प्रत्याशी सुषमा खर्कवाल ने नामांकन दाखिल किया। इस मौके पर उनके समर्थन के लिए दिनेश मौजूद रहे। मौजूदा समय में डॉ. दिनेश शर्मा उत्तर प्रदेश भाजपा से मेंबर ऑफ लैजिस्लेटिव काउंसिल यानी MLC हैं
नगर निकाय चुनाव में पहले चरण के लिए वोटिंग है। 4 और 11 मई को कुल 2 चरणों में 17 नगर निगम यानी महापालिका, 199 नगर पालिका और 544 नगर पंचायत के लिए चुनाव होने हैं। यूपी में नगर निगम सबसे बड़ी बॉडी है। जो इसे जीतेगा वही, महापौर यानी मेयर कहलाएगा।
यूपी में ऐसे कई महापौर रहे, जो राजनीति में अपना परचम लहरा चुके हैं। एक मेयर ऐसा रहा जो अपनी बेदाग छवि की वजह से उत्तर प्रदेश का डिप्टी सीएम बनाया गया। जी हां... आपने सही पहचाना। आज हम बात कर रहे हैं डॉ. दिनेश शर्मा की, जिन्होंने सीएम योगी के मंच से साल 2017 में उप-मुख्यमंत्री की शपथ ली।
वोटिंग से पहले हमने यूपी के पूर्व मुख्यमंत्री डॉ. दिनेश शर्मा से बात की। उन्होंने अपने जीवन के कुछ रोचक किस्से हमें बताएं। चलिए बारी-बारी उनकी बातों पर चलते हैं और जानते हैं एक महापौर कैसे पूरे राज्य का उप-मुख्यमंत्री बन गया।
इस कहानी की शुरुआत यूपी से नहीं पाकिस्तान से होती है...
आजादी के बाद बंटवारे के समय क्वेटा प्रांत पाकिस्तान के हिस्से में आ गया। उस वक्त क्वेटा में भयानक भूकंप आया। लोग जान बचाने के लिए इधर-उधर भाग रहे थे। इसी अफरा-तफरी के बीच एक छोटी सी लड़की शांति अपने परिवार से बिछड़ कर लखनऊ के चारबाग रेलवे स्टेशन पहुंची। इतने बड़े शहर में अनजान शांति को जब कोई भी अपना नहीं दिखा, तो वह रेलवे स्टेशन के पास बड़े बरगद के पेड़ के नीचे बैठकर रोने लगी।
तभी उस रास्ते से गुजर रही लखनऊ की जानी-मानी समाजसेवी रानी लीला रामकुमार भार्गव की नजर शांति पर पड़ी। वह उसके करीब आईं और पूछा- क्यों रो रही हो बेटी क्या हुआ? रानी लीला की आवाज सुन मासूम शांति रोते-रोते उनसे लिपट गई। थोड़ी देर बाद जब वह चुप हुई तो परिवार से बिछड़ने की पूरी बात बताई। शांति की बात सुनकर रानी लीला की आंखें भर आईं। उन्होंने मजबूती से शांति का हाथ पकड़ा और अपने घर ले आईं। रानी लीला के घर रहते हुए शांति को 5 साल बीत गए। अब उसे लखनऊ अपने घर जैसा लगने लगा था। रानी लीला भी शांति को अपनी बेटी की तरह मानने लगी थीं।
अचानक एक दिन शांति की मां धीरजदई शुक्ल उसे खोजते-खोजते रानी लीला भार्गव के घर पहुंचीं। अपनी बेटी को देख उनकी खुशी का ठिकाना न था। वह चाहती थीं कि शांति उनके साथ वापस चले लेकिन शांति ने खुद मां से रानी लीला के घर रहने की गुजारिश कर दी। धीरजदई बेटी शांति की बात टाल नहीं सकती थी, इसलिए वह खुद रानी साहब के घर पर महाराजिन का काम करने लगीं।
लखनऊ में शांति की स्कूली शिक्षा पूरी हुई, तो रानी लीला भार्गव ने उन्हें MA साहित्य और रत्न विशारद की शिक्षा दिलाई। रानी साहब ने ही शांति की शादी पहलवान केदार नाथ शर्मा उर्फ पाधा जी से हुई। 12 जनवरी 1964 में शांति ने बेटे को जन्म दिया। नाम रखा गया- दिनेश। वो लड़का जो 53 साल बाद यूपी का डिप्टी सीएम बना।
पहलवान के बेटे ने पॉलिटिक्स को करियर बनाया 
डॉ. दिनेश शर्मा ने बताया, “उन दिनों पाकिस्तान के एक पहलवान सादिक ने अखाड़े में सभी पहलवानों को लड़ने की चुनौती दे दी। सादिक को हराने वाले पहलवान के लिए 5 हजार रुपए का इनाम रखा गया था, जिसमें पिता जी ने सादिक पहलवान को पटखनी दे दी। बाद में जब इनाम लेने का टाइम आया तो रकम को लेकर झगड़ा हो गया। इसी बीच मामले को शांत करने के लिए इनाम की धनराशि दोनों में आधी-आधी बांट दी गई। इन पैसों से पिताजी ने बिजनेस शुरू किया।”
"मां के त्याग, पिता की मेहनत, नानी स्व.रानी लीला रामकुमार भार्गव और मेरे गुरु केके सक्सेना की बदौलत मैंने अपनी पीएचडी पूरी की।" पढ़ाई के दौरान ही डॉ. दिनेश शर्मा RSS से जुड़े रहे। साल 1987 में उन्हें लखनऊ विद्यार्थी परिषद के अध्यक्ष के तौर पर चुना गया। इसके बाद से ही उनके राजनीतिक जीवन की शुरुआत हुई। 
पहले गेट-आउट बोला, फिर युवा मोर्चा का अध्यक्ष बना दिया
छात्र राजनीति में सक्रियता और स्वभाव में सरलता के चलते साल 1991 में दिनेश शर्मा को प्रदेश भारतीय जनता युवा मोर्चा का उपाध्यक्ष बनाया गया। इसके बाद, साल 1993 में उनको भारतीय युवा जनता मोर्चा का प्रदेश अध्यक्ष चुना गया, इस पद पर वे साल 1998 तक बने रहे।
डॉ. दिनेश शर्मा कहते हैं, "पहला बड़ा राजनीतिक पद मिलने का किस्सा भी बेहद रोचक था। उन दिनों भाजपा कार्यालय में युवा मोर्चा के अध्यक्ष पद की तलाश चल रही थी। मैं कार्यालय पहुंचा तो वहां, मुख्यमंत्री राम प्रकाश गुप्ता , कल्याण सिंह , कलराज मिश्र और सुंदर सिंह भंडारी बैठे हुए थे। दरअसल, मैं उस दिन भाजपा युवा मोर्चा के अध्यक्ष पद के लिए किसी और की सिफारिश करने गया था। लेकिन मेरी बात सुनने के बाद भंडारी जी नाराज हो गए और मुझे डांटते हुए गेट-आउट बोल दिया।”
“दूसरे दिन मेरे पास कलराज मिश्र का संदेश आया कि मुझे किसी कार्यक्रम के लिए प्रेस नोट तैयार करना है। मैं वहां पहुंचा, मैंने कलराज मिश्र से भंडारी जी के डांटने के बारे में पूछा तो उन्होंने कहा कि भंडारी जी ने आपको इसलिए डांटा था, क्योंकि वो आपको भाजपा युवा मोर्चा का अध्यक्ष बनाना चाहते हैं और कुछ देर में ही इस बात की घोषणा कर दी जाएगी। इसके बाद एक बैठक हुई, जिसमें मुझे भाजपा युवा मोर्चा का अध्यक्ष घोषित कर दिया गया।”
जब अटल बिहारी वाजपेयी को लगा 'दिनेश' लंबी रेस के घोड़े हैं
साल 1999 की बात है। अटल बिहारी वाजपेयी लखनऊ लोकसभा सीट से जीतकर ही संसद पहुंचे थे। उनका पार्टी के कार्यक्रमों और राजनीतिक रैलियों में शामिल होने अक्सर लखनऊ आना लगा रहता था। उन दिनों कलराज मिश्रा और भाजपा के वरिष्ठ नेताओं के बीच डॉ. दिनेश शर्मा की अच्छी पहचान थी। इसी बीच एक कार्यक्रम के दौरान अटल बिहारी वाजपेयी की नजर दिनेश शर्मा पर पड़ी।
भाजपा के लिए डॉ. दिनेश शर्मा का समर्पण भाव देख अटल गद-गद थे। यही वजह थी कि जब 2006 में निकाय चुनाव हुए तो अटल जी के कहने पर लखनऊ के मेयर पद के लिए दिनेश शर्मा को भाजपा प्रत्याशी चुना गया। इसी साल अटल ने लखनऊ में अपनी आखिरी जनसभा भी की थी, जिसमें उन्होंने डॉ. दिनेश शर्मा के लिए वोट मांगे।
ये सभा लखनऊ के कपूरथला चौराहे पर हुई। सभा में बीजेपी कार्यकर्ता और अटल जी के प्रशंसक उस समय हैरत में पड़ गए, जब अटल ने उनसे अचानक पायजामा मांग लिया। इस घटना का जिक्र करते हुए शर्मा कहते हैं, "अटल जी मेयर चुनाव के दौरान मेरे समर्थन में सभा करने कपूरथला पहुंचे थे। उस वक्त उन्हें 104 डिग्री बुखार था। उन्होंने जनता से पूछा कि अगर वह केवल कुर्ता पहनें और पायजामा ना पहनें तो कैसे दिखेंगे।"
इस बात पर वहां मौजूद जनता हैरत में थी कि अटल जी क्या कहना चाहते हैं। कोई चिल्लाया .. खराब दिखेंगे। तब अटल जी ने कहा कि लखनऊ से सांसद का चुनाव जिताकर आप लोगों ने मुझे कुर्ता दिया। मुझे नगर निगम मेयर चुनाव में जीत दर्ज कर पायजामा भी चाहिए। शर्मा ने कहा कि अटल जी के इस बयान ने उन्हें 2006 के मेयर चुनाव में जीत दिलाई।
पहले चुनाव में भले ही उन्हें मामूली अंतर से जीत मिली, लेकिन बीजेपी ने उन्हें एक बार फिर 2012 में मौका दिया। दूसरी बार लखनऊ मेयर प्रत्याशी के तौर पर डॉ. दिनेश शर्मा ने रिकॉर्ड मतों से जीत दर्ज की। इसी वजह से उनका नाम लिम्का बुक ऑफ रिकार्ड्स में दर्ज हुआ। यहीं नहीं उन्हें यरूशलम में हुए वर्ड मेयर कॉन्फ्रेंस में 'मोस्ट ऑनरेबल मेयर' का सम्मान भी दिया गया। साल 2014 में डॉ. दिनेश शर्मा को बीजेपी का राष्ट्रीय उपाध्यक्ष बनाया गया।
2017 में योगी सरकार आते ही मिली बड़ी जिम्मेदारी
साल 2017...यूपी में 15 साल बाद भाजपा की सरकार बनी। योगी आदित्यनाथ सीएम बनाए गए। इस बार यूपी सरकार की कैबिनेट में थोड़ा चेंज था। 2 डिप्टी सीएम बनाए गए। पहला नाम, केशव प्रसाद मौर्य का था। वहीं, दूसरा नाम डॉ. दिनेश शर्मा का।
19 मार्च 2017: योगी आदित्यनाथ ने पीएम मोदी की मौजूदगी में यूपी के सीएम पद की शपथ ली। उनके बाद डिप्टी सीएम की शपथ लेने डॉ. दिनेश शर्मा पहुंचे। तालियों की गढ़गढ़ाहट के बीच उन्हें शपथ पढ़ना शुरू किया - "मैं डॉ. दिनेश शर्मा ईश्वर की शपथ लेता हूं कि मैं विधी द्वारा स्थापित भारत के संविधान के प्रति सच्ची श्रद्धा और निष्ठा अक्षुण्ण रखूंगा। मैं उत्तर प्रदेश राज्य के उप-मुख्यमंत्री के रूप में अपने कर्तव्यों का श्रद्धापूर्वक निर्वाहन करूंगा।"
17 अप्रैल 2023: लखनऊ महापौर की भाजपा प्रत्याशी सुषमा खर्कवाल ने नामांकन दाखिल किया। इस मौके पर उनके समर्थन के लिए दिनेश मौजूद रहे। इस वक्त डॉ. दिनेश शर्मा उत्तर प्रदेश भाजपा से मेंबर ऑफ लैजिस्लेटिव काउंसिल यानी MLC हैं।
आखिर में डॉ. दिनेश शर्मा और अटल जी का एक और मजेदार किस्सा जान लीजिए...
हड़बड़ाहट में अटल जी पर खीर गिरा दी 
शर्मा कहते हैं, "अटल जी मेरे पिता केदार नाथ शर्मा के बहुत अच्छे मित्र थे। मुझे याद है एक बार वह हमारे घर भोजन पर आए थे, तभी भोजन परोसने के दौरान गलती से मुझ से थोड़ी सी खीर उन पर गिर गई। पिता जी ने जब गुस्से से मेरी ओर देखा तो मैं हड़बाहट के मारे परी खीर उन पर गिरा बैठा। मेरी इस हरकत पर वाजपेयी जी मुस्कराने लगे और उन्होंने मुझे अपनी गोद में बैठा लिया।"
"पुराने लखनऊ में चौक के पास राजा बाजार में त्रिवेदी मिष्टान भंडार की दूध की बर्फी वाजपेयी जी को काफी पंसद थी। वाजपेयी जी जब कभी भी दिल्ली से लखनऊ आने वाले होते, तो वह पिताजी से पहले ही कह देते थे कि केदार नाथ जी टैक्स आएगा या नहीं। उनकी ये बात सुनकर पिता जी बर्फी लाने चले जाते थे। दरअसल, टैक्स-बर्फी का कोडवर्ड था।" 
नोट: खबर में शामिल किस्से डॉ. दिनेश शर्मा से हुई टेलीफोनिक बातचीत के आधार पर लिखे गए हैं।
यह तो थी यूपी के पूर्व डिप्टी सीएम डॉ. दिनेश शर्मा की कहानी। नेताओं से जुड़ी कुछ कहानियां आप नीचे पढ़ सकते हैं। 
निकाय चुनाव में अपना परचम फहराने के लिए सभी राजनीतिक दलों ने अपनी पूरी ताकत झोंक दी है। 10 महानगरों सहित कुल 37 जिलों में पहले चरण का मतदान 4 मई को और दूसरे चरण की वोटिंग 11 मई को होनी है। तारीख के करीब आते ही इससे जुड़े कई दिलचस्प किस्से-कहानियां याद आने लगती हैं।
ऐसा ही एक किस्सा है गोरखपुर का। जब यूपी में पहली बार एक किन्नर आशा देवी मेयर बन गईं। उस वक्त कई दिग्गज नेताओं की जमानत तक जब्त हो गई। तो चलिए पहले चरण के चुनाव से एक दिन पहले जानते हैं किन्नर मेयर आशा देवी की पूरी कहानी। पढ़िए पूरी खबर...
कहानी में दो मुख्य किरदार हैं। पहला किरदार है गरीब परिवार में पला-बढ़ा एक लड़का नंद गोपाल नंदी। पिता डाक विभाग में और मां घर में सिलाई-बुनाई का काम करतीं। 5 लोगों का परिवार, जैसे-तैसे दो वक्त की रोटी के पैसे जुट पाते थे। पैसे नहीं थे। इसलिए नंदी ने पढ़ाई के साथ काम शुरू कर दिया।
वो होली पर सड़क किनारे गुलाल, तो दिवाली पर पटाखे बेचने लगे। इससे वो जो कुछ पैसे कमाते, उससे अपने परिवार के लिए रोटी का इंतजाम करते। कहानी का दूसरा किरदार हैं अभिलाषा गुप्ता। जो एक करोड़पति परिवार में पली बढ़ीं। पिता ब्रोकर थे, साथ ही बिजनेस भी संभालते थे। पढ़ें पूरी कहानी...
15 साल के बृजेश पढ़ाई-लिखाई में अच्छे थे। उन्होंने बांगरमऊ के सुभाष इंटर कॉलेज से पढ़ाई की। घर से 13 किलोमीटर दूर, खराब सड़कों से तांगे पर बैठकर परीक्षा देने जाते थे।
एक दिन घर पर कोई नहीं था। उनकी स्कूल की छुट्टी थी। घर पर बैठकर परीक्षा की पढ़ाई कर रहे थे। तभी दरवाजे पर एक गरीब महिला आई। अपनी बेटी की शादी के लिए उसके पास पैसे नहीं थे।
बृजेश ने पूरा घर टटोला। कुछ पैसे साथ में बर्तन समेत जो भी जरूरी सामान मिला सब उठाकर उस गरीब महिला को दे दिया। उसकी बेटी की शादी में मदद की। पढ़ें पूरी कहानी...